Къанокъуэ Арсен и саугъэтхэр
Куэд щIауэ сабийхэри балигъхэри зыпэплъа Iуэхугъуэт бадзэуэгъуэм и 7-м Нарткъалэ щекIуэкIар.
Картодромыр Къанокъуэ Арсенрэ министр Къаздэхъу Альбертрэ къызэIуах. А махуэм къалэм щекIуэкIащ картингымкIэ Къэбэрдей-Балъкъэр Республикэм пашэныгъэ къыщыхьынымрэ абы и Iэтащхьэ Къанокъуэ Арсен и саугъэтым щIэбэнынымкIэ зэхьэзэхуэхэр. Ар щекIуэкIар щIэрыщIэу зэрагъэпэщыжа «Эльбрус» картодромырщ.
Зэпеуэм командэ 15 хэтащ, Сочэ, Дон Iус Ростов, Краснодар, Ставрополь крайм, Осетие Ищхъэрэ — Аланием, Тырныаузрэ Нарткъалэрэ къикIахэу.
Зэхьэзэхуэхэр гуфIэгъуэ щIыкIэм иту къызэIуахащ. КъБР-м и Iэтащхьэ Къанокъуэ Арсен нэмыщI, абы кърихьэлIащ республикэм и Правительствэм хэтхэр, Урысей Автомобиль федерацэм картингымкIэ и академием и тхьэмадэ Скрыль Василий, абы и къуэдзэ Белиновский Евгений сымэ, нэгъуэщIхэри.
— Нобэрей Iуэхугъуэр къызэгъэпэщыным жыджэру хуэлэжьа псоми фIыщIэ яхуэфащэщ, — жиIащ Къанокъуэ Арсен. — Нэхъыщхьэращи, ди щIэблэм я щхьэр здахьын ямыщIэу дэткъым, спортым зыдрагъэхьэх, зэхьэзэхуэ зэмылIэужьыгъуэхэм ехъулIэныгъэ къыщахь. Дэ къыдгуроIуэ абдежым дыкъыщыувыIэ зэрымыхъунур. Ди республикэм и жылагъуэ къэс спортым ехьэлIа ухуэныгъэхэр дэщIыхьауэ, ахэр иджы къежьа IэмэпсымэщIэхэмкIэ зэщIэузэдапхъэщ.
Зэпеуэм хэтащ ныбжьыщIэ 61-рэ. Абыхэм ящыщу зыр хъыджэбз цIыкIущ. Зи ныбжь нэхъыщIэ дыдэхэмкIэ къыщIадзэри, зэхьэзэхуэхэр Iыхьэ зыбжанэу зэхэтащ. Япэ увыпIэр — Нарткъалэ и «Эльбрус» клубым, етIуанэр — Ростов, ещанэр Сочэ къикIа гупым къахьащ.
Зэпеуэм щытекIуахэм щIыхь тхылъхэмрэ медалхэмрэ иратащ. КъищынэмыщIауэ, япэ увыпIищыр къэзыхьахэмрэ къыхэжаныкIахэмрэ республикэм и Iэтащхьэм къыбгъэдэкIыу электроннэ тхылъ, жып телефон, сурэттех, нэгъуэщI тыгъэ лъапIэхэр хуагуэшащ. Мыдрейуэ картодромыр къэзыгъэщIэрэщIэжа лэжьакIуэ пажэхэм Аруан щIыналъэ администрацэм къыбгъэдэкIыу щIыхь тхылъхэр иратащ.
КЪУМАХУЭ Аслъэн.
Сурэтыр КЪАРЕЙ Элинэ трихащ
